Die wêreld in foto’s – 23 Maart 2020Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Sedert die uitbreking van Covid-19 het mense wêreldwyd mediese gesigsmaskers aangeskaf wat handig te pas gekom het. Mettertyd is vlees en bloed egter nie die enigstes wat met dié maskers toegerus is nie. Die verlate John Harvard-standbeeld in die VSA dra ŉ mediese gesigsmasker. (Foto: Collin Binkley, AP) ŉ Gesigsmasker is by die standbeelde van die Duitse digters, Wolfgang von Goethe en Friedrich Schiller, in Weimar, Duitsland, geplaas. (Foto: Jens Meyer, AP) ŉ Mediese gesigsmasker is op die Fearless Girl-standbeeld buite die New York-aandelebeurs geplaas. (Foto: Kevin Hagen, AP) ŉ Standbeeld buite ŉ restaurant in Christchurch, Nieu-Seeland, is toegerus met ŉ gesigsmasker. (Foto: Mark Baker, AP) ŉ Standbeeld van Freddie Mercury is bedek met ŉ mediese gesigsmasker en plakkaat met die opdrag, “Bly tuis”, in Montreux, Switserland. (Foto: Jean-Christophe Bott/Keystone, AP)